Sophie Løhde (V), 2013-05-08:
Lad mig da bare starte med at slå fast, at vi står på mål for hele formålet med at indføre 4-årsfristen, nemlig at øge udbuddet af speciallægekapaciteten og sikre, at der uddannes speciallæger i alle specialer og i alle dele af landet.
4-årsfristen eller 4-årsreglen, som den jo også bliver kaldt, havde til formål at sikre flere speciallæger hurtigere og samtidig sikre en hensigtsmæssig dækning med speciallæger både geografisk og på tværs af specialer, sådan at alle danskere kunne få mulighed for at blive behandlet af en speciallæge, uanset hvor de boede, og uanset hvilken sygdom de blev ramt af.
Begge dele er 4-årsfristen jo sådan set med til at sikre, forstået på den måde, at videreuddannelsesforløbene for yngre læger er forkortet siden 4-årsreglens vedtagelse, ligesom 4-årsreglen har bidraget til at reducere nogle af rekrutteringsvanskelighederne i de dele af landet, hvor det før har været rigtig vanskeligt at få besat hoveduddannelsesforløbene.
Det var de positive ting.
Og jeg er da heller ikke i dag bleg for at indrømme, at enhver mønt har to sider og dermed også, at der er en bagside af medaljen, og at der har været en række negative konsekvenser af 4-årsreglen, som jo også potentielt dækker over dygtige speciallæger, som Danmark risikerer rent faktisk at gå glip af.
Derfor er vi sådan set heller ikke mere tungnemme, hvis man må bruge det udtryk her i Folketinget, end at vi godt kan lytte til de gode argumenter om nogle af de skævheder, som der har været påpeget, og som jo også bl.a. Yngre Læger har fremført i debatten i forhold til den, kan man sige, manglende fleksibilitet, som 4-årsfristen altså også indebærer.
Det er også derfor, at vi i dag i Folketinget siger, at vi står på mål for intentionerne i ordningen, men vi er også pragmatiske nok til ikke at være bange for at se kritisk på beslutninger, som vi selv har været med til at træffe.
Det er også bevæggrunden for, at vi gerne vil være med til nu at igangsætte et arbejde – vi havde jo gerne set et hurtigt arbejde med et serviceeftersyn af 4-årsreglen i samarbejde med de relevante parter på området, herunder Yngre Læger – sådan at vi netop kan få nogle konkrete forslag på bordet, som kan være med til måske at bløde 4-årsreglen op og sikre, at den kan indrettes på en mere fleksibel måde.
Derfor ser vi jo også gerne et alternativ.
Vi håber, at der er nogle parter, som kan sætte sig ned sammen og komme frem til nogle forslag, hvor de netop går ind og ser på modeller til, hvordan man kan motivere og belønne læger til hurtigt at søge et hoveduddannelsesforløb, men som måske ikke på samme måde indeholder den her helt så ultimative tidsfrist, der jo i sin yderste konsekvens potentielt afskærer i øvrigt kompetente læger fra at gennemføre en speciallægeuddannelse.
Det er også derfor, at vi i dag har valgt at gå med i et fælles forslag til vedtagelse sammen med regeringspartierne og Enhedslisten.
Så kan jeg dog alligevel ikke i parantes lade være med at bemærke, at ministeren flere gange sagde, at ministeren jo ikke var gift med den her regel.
Så har jeg lyst til at sige til ministeren, at så har man jo friheden til at blive skilt fra den, men det må jeg jo forstå at ministeren ikke interesseret i.
Derfor synes jeg måske også, at jeg savner en lille smule ærlighed i forhold til at kunne stå på mål for nogle ting og dermed også turde sige tingene ærligt til hinanden.
For hvis man bliver ved med at lægge afstand til en masse ting, pege fingre ad andre og sige, at det i øvrigt slet ikke er ens hjerteblod, og så samtidig ikke vil påtage sig ansvaret som ansvarlig minister til at sige, at så laver regeringen det hele fuldstændig om, så er der bare nogle ting, som ikke stemmer i argumentationsrækken, hvis man spørger Venstre. Men vi vil gerne indgå i et konstruktivt samarbejde, og vi ville også gerne være gået meget længere end det, som regeringspartierne i dag er villige til.
Men vi anerkender, at vi har nået et kompromis.
Jeg skal på den baggrund fremsætte følgende forslag til vedtagelse på vegne af Venstre, Socialdemokratiet, Det Radikale Venstre, Socialistisk Folkeparti og Enhedslisten: Forslag til vedtagelse
»Folketinget tager til efterretning, at ministeren nu gennemfører en hensigtsmæssig justering af 4-årsreglen, således at læger, der er faldet for fristen, får mulighed for at blive ansat i hoveduddannelsesforløb, der ellers ville være ledige.
I forlængelse heraf vil ministeren nøje følge udviklingen på området med henblik på at sikre, at regler og administration understøtter samfundets behov for uddannelse af speciallæger.
Ministeren vil sikre, at der snarest muligt inden sommerferien indkaldes til et samarbejde med de relevante parter såsom Lægeforeningen, Yngre Læger, Sundhedsstyrelsen, Danske Regioner og videreuddannelsesregionerne med henblik på en hensigtsmæssig tilrettelæggelse af speciallægeuddannelsen bredt.
Der gøres status på arbejdet ultimo 2013.«